ཡངས་པ་ཞིག་ཏུ་བྱོས་ལ་ཆུ་ཚན་གྱིས་བཤལ་
བཞུར་ཡང་ཡང་བྱས། དེས་ཀྱང་མ་ལོན་པ་རྣམས་རས་སམ་ལ་ད་རྐང་བཟང་དུ་
ཚགས་བརྒྱབ་པས་སྙིགས་རོ་ཟུར་དུ་བྱེ་བར་འགྱུར། ཁ་ཐུམ་ཚགས་རས་སྣོད་
སོགས་ལ་འགོས་པ་རྣམས་སྐམ་ནས་ཤིང་ཐལ་གྱིས་འཕུར་བ་སོགས་ལེན་ལུགས་
སྔར་བཞིན་བྱས་ལ་བསྡོང་། ཐམས་ཅད་བསྡངས་གྲུབ་ནས་ལྕགས་སྣོད་ལེགས་
པ་ཞིག་ཏུ་ཆུ་གཙང་གིས་ཁོལ་ཙམ་བཙོ་ནས་ཆུ་ཕོ། ཆུ་གྲང་མོས་ལན་གསུམ་བཤལ།
386

རཏྣའི་ཕུར་བ་ཆོག་འགྲིགས་དང་དེའི་བསྙེན་ཡིག་སོགས།
སླར་ཡང་བཙོ་བ་རེའི་བར་དུ་བཤལ་བ་གསུམ་རེ་ཡོད་པ་གཉིས་བཅས་ལན་གསུམ་
གྲུབ་ནས་ཆུ་ལྷག་ཤོག་གུ་སྲིན་བལ་སོགས་ཀྱིས་བླང༌། དེས་བཅུད་རྒྱལ་བདུད་
རྩི་དར་ཡ་ཀན་ལེགས་པར་གྲུབ་པའི་རྟགས་སུ་སྣོད་ནས་བྱོ་བླུགས་ཀྱི་དུས་སུ་
ཞོའམ་ཉེའུ་བཞིན་སྐ་ཉམས་ཡོད་པ་དང༌། ཁ་དོག་མེ་ལོང་ཕྱིས་པ་ལྟ་བུ་གཟུགས་
བརྙན་འཆར་བ་དང་། ཅུང་ཟད་བཟུར་དུས་སྤྲིས་མ་ཆགས་པ་ལྟ་བུའི་གཉེར་མ་
ཤིག་ཤིག་ཡོད་པ་དང༌། ཁབ་དང་ཤིང་བུ་སོགས་ཀེར་གྱིས་འཛིན་པ་སྟེ་དེའང་ཚོས་
ཚད་རབ་ལ་མཐའ་དབུས་གང་དུའང་འཛིན་པར་བཤད་ཀྱང་ཆུ་དཀྱིལ་གཏིང་
ཟབ་པར་ཅུང་འཛིན་པར་དཀའ་ཞིང་ཟུར་དང་དངུལ་ཆུ་རྡོག་པོ་ཆུང་ངུ་རྣམས་ལ་
འཛིན་པར་མཐོང༌ངོ༌། །དེ་ལྟར་ཡང་སྟོད་སྨན་གཞོན་ནུས། དེ་ལྟར་བྱས་པས་
ཚོས་པའི་ཚད། །རོད་རོད་གཉེར་མ་ཁྲིག་གེ་བ། །ཁབ་དང་ཤིང་བུ་བཙུགས་པ་
འཛིན། །ནུས་པ་གཞོམ་ཞིང་རྩི་བསད་པར། །གསུངས་པའི་མན་ངག་དམ་པ་
ཡིན། །ཅེས་དང༌། དངུལ་ཆུ་གྲུབ་པར། ཞོ་ལྟར་བེར་རྒ་འཛིན་པར་འགྱུར། །
བཙུན་མོ་ཆགས་པ་རྒྱས་པ་ལ། །ཡབ་ཀྱི་དྭངས་མ་ཕབ་པས་འདུལ། །ཐུལ་བའི་
ཁ་དོག་རབ་ཏུ་འཛིན། །བཅུད་མཆོག་རྒྱལ་པོ་འགྲུབ་པར་འགྱུར། །ཞེས་བཤད་
དོ། །དངུལ་ཆུའི་ཚོས་ཚད་བེར་རྒ་འཛིན་ངེས་པར་མ་བྱུང་ཕྱིན་ལོ་ཟླ་ཇི་ཙམ་བསྒྲུབས་
ཀྱང་གྲུབ་པའི་བཅུད་དུ་མི་འགྱུར་ཅེས་དཔལ་འབྲི་གུང་པ་དྷརྨ་ཀཱིརྟིས་གསུངས་
རྗེས་སུ་གལ་ཏེ་ཐུར་མ་མ་འཛིན་ན་བཙོ་ཆུང་བསྐྱུར་བའང་བཤད་མོད། སྟབས་
ལེགས་ན་དཀར་འདུལ་ཙམ་ལའང་ཐུར་མ་འཛིན་པ་དང་བཙོ་བཀྲུ་ཆེན་མོ་ཚད་
ལྡན་བྱས་པ་ལའང་གཏིང་ཟབ་ས་ནས་འཛིན་དཀའ་བར་མཐོང་བས་མཐའ་
ལ།
གཅིག་ཏུ་ཁ་ཚོན་གཅོད་དཀའ་འོ། །དེ་ལྟར་བཙོ་བཀྲུ་ལེགས་པར་གྲུབ་ནས།
387

རྒྱ་ཆེན་བཀའ་མཛོད།
གསུམ་པ་མཐར་དགྲ་དང་སྤྲད་དེ་རང་གཟུགས་སུ་བསྒྱུར་བ་ནི། འདུར་ཁང་ནམ་
མཁའ་མི་མཐོང་ཞིང་ཉི་ཟེར་མི་ཕོག་པ་རབ་གསལ་སྐར་ཁུང་སོགས་ལ་ཤོག་སྲབ་ཀྱིས་
གཡོགས་བརྒྱབ། འདུར་མཁན་རབ་བྱུང་སྡོམ་གཙང་བྱེད་པ་ཕྱག་ལེན་ཡིན་ཅིང༌།
འདུར་ཚེ་ཐོག་མཐའ་ཀུན་ཏུ། ཨོཾ་སརྦ་པཉྩ་ཨ་མྲྀ་ཏ་ར་ས་ཡ་ན་ཏ་ན་ཛ་ཡ་གུ་ཧྱ་
སིདྡྷི་ཧཱུྃ་ཧྲཱིཿཋཱ། ཞེས་པའི་སྔགས་རྒྱུན་དབྱངས་སུ་བྱེད། དངུལ་ཆུ་སྲང་ལ་བཏེགས་
ནས་དེའི་ལྗིད་མཉམ་གྱི་མུ་ཟི་དུག་ཕྲལ་དང་སྦྱར་དགོས་པས་དཔེར་ན་དངུལ་ཆུ་
བཙོ་བཀྲུ་སྲང་བརྒྱ་ཐམ་པ་ལ་མུ་ཟི་དུག་ཕྲལ་ཕྱེ་མ་ཚགས་ཞིབ་ལ་དྲངས་པ་སྲང་
བརྒྱ་ཐམ་པའི་ཕྱེ་མ་སྟ་གོན་བྱས་ལ། རྡོ་གཞོང་འཇམ་པོ་གཙང་མ་མེའམ་ཉི་མར་
བསྲོས་ལ་ཚན་མོར་གྱུར་པ་དེར་མུ་ཟི་བླུགས་པའི་དཀྱིལ་ཀྱོང་བུར་བྱས། དེར་
དངུལ་ཆུ་བླུགས། འདུར་ཁང་ཕུབ་པའི་གཏུན་མ་དེ་ལ་ཡང་མེར་བསྲོས་ནས་
ཉིན་གཉིས་ཚང་ངེས་སུ་འདུར། གཏུན་མདིལ་སྐབས་སུ་མེར་བསྲོ་ཞིང་དགོངས་
མོ་ཤོག་སྲབ་ལེགས་པས་བཀབ་པའི་སྟེང་རས་ཁེབས་ལྟ་བུ་བརྒྱབ་ལ་ཐལ་རྡུལ་
མི་འགྲོ་བ་བྱ། ནངས་མོ་འདུར་ཕྱེ་གཞན་ཏུ་བླངས་ལ་རྡོ་གཞོང་སོགས་མེར་བསྲོས་
ནས་འདུར་བས་ཁ་དོག་མཐིང་ནག་ཤིན་ཏུ་ལེགས་པ་འབྱུང་ངོ༌། །དེ་ལྟར་སྐམ་
འཐག་ཉིན་གཉིས་ཚང་ནས་འདམ་འཐག་དགོས་པས་འདུར་ཕྱེ་ལྕགས་ཁེམ་གྱིས་
ཕྱོགས་བཟླུམ་བྱ། འདུར་ཐོ་དང་སྣོད་ཀྱི་ངོས་སུ་འབྱར་བ་རྣམས་ཀྱང་བྲད་ནས་
བསྡོང༌། འདམ་ཆུ་ནི་ལྕགས་ཁམས་རྣམས་ཀྱི་གྲུངས་ཆུ་དགོས་ཏེ་དེའི་སྦྱར་ཚད་
དངུལ་ཆུ་སྲང་སུམ་ཅུ་ལ་ལྕགས་ཁམས་རེ་རེ་བཞིན་གྱི་ཐལ་བ་ཞོ་རེའི་ཚད་ཡིན་
ཀྱང་དེ་ལས་ཅུང་མཐོ་བ་བྱས་ན་ལེགས་པས། དཔེར་ན་དངུལ་ཆུ་སྲང་བརྒྱ་ཐམ་
པ་ལ་ལྕགས་བརྒྱད་ནང་གསེས་བཅས་དགུ་པོའི་ཐལ་བ་སོ་སོ་ནས་ཞོ་༠་ ༣༧རེ་
388

རཏྣའི་ཕུར་བ་ཆོག་འགྲིགས་དང་དེའི་བསྙེན་ཡིག་སོགས།
བསྡོམས་པས་སྲང་ ༣ ༣ ༢དང་ཁམས་བདུན་ཐལ་བ་རེ་རེ་ཞོ་༠་༣༧རེ་བསྡམས་
པས་སྲང་༢༥༩ཁམས་བདུན་གཅིག་གི་བཞི་འགྱུར་ལྷང་ཚེར་ཐལ་བ་དགོས་པས་
སྲང་༡༤༨བཅས་ཟ་འཆིང་ཐལ་བ་དེ་རྣམས་སྔ་ཉིན་ནས་རྡོ་གཞོང་དུ་སྐམ་འདུར་
ཡུན་གཅིག་བྱས། དེ་ནས་ཆུ་གཙང་ཉུང་ཙམ་བྱས་ལ་འདམ་འཐག་ལྟ་བུ་བྱས།
སླར་ཆུ་ཅུང་ཟད་རེ་སབ་པ་དེའི་དྭངས་དངུལ་ཆུ་འདུར་ཕྱེའི་ནང་དུ་བླུགས་ལ་གར་
སླ་བ་ཞོ་ཙམ་བྱས་ལ་འདུར། འདམ་འཐག་སྐ་བྱུང་ཚེ་ལྕགས་ཁམས་རྣམས་ཀྱི་
གྲུངས་ཆུ་ཡང་ཡང་སབ། མཐར་སྙིགས་མ་མ་ལུས་པ་དངུལ་ཆུའི་ནང་དུ་འགྲོ་
ངེས་བྱ། གྲུངས་ཆུ་མང་ན་འདམ་འཐག་སྐམ་མི་བཏུབ་པས་དངུལ་ཕྱེའི་བུངས་
དང་བསྟུན་པའི་ཆུ་མང་ཉུང་ཚོད་རན་བྱ་དགོས། འདམ་འཐག་ཞག་གྲངས་ཉིན་
གཉིས་ཡིན་ཀྱང་སྐམ་མ་ཐུབ་ན་ཞག་གསུམ་མམ་བཞིར་བྱ། སྐབས་འདིར་ཤིང་
ཏོག་སྐྱུར་མོའི་ཁུ་བ་ཁྱོར་གང་བསྣན་པས་ལོ་གྲངས་ཇི་ཙམ་སོང་ཡང་མི་ཞིག་པའི་
དགོས་པ་ཡོད་པར་བཤད། དེ་ནས་སླར་ཡང་སྐམ་འཐག་ཉིན་གཉིས་ཚང་བར་
བྱས་ནས་མཐར་དཀར་ཡོལ་ནང་དུ་ཆུ་གཙང་བླུགས་པའི་ཁར་ཕྱེ་མ་ཅུང་ཟད་བཏབ་
པས་མ་ཞག་པའི་རྟགས་ཆུ་ཁར་འདྲལ་འདྲིལ་དང་ཕྱོགས་གཅིག་ཏུ་སྤུངས་པ་དང་
ཆུ༌ཞབས་སུ་སྙིགས་པ་འོང༌། དེ༌ལ་བསྐྱར་ནས་འདུར་དགོས། ལེགས་པར་ཞག་
པའི་རྟགས་སུ་ཆུ་ཁར་སྤྲིན་བཞིན་ཁྱབ། ཞབས་སུ་སྙིགས་མ་མེད་པ་འབྱུང་སྟེ། སྟོད་
སྨན་གཞོན་ནུས། དེ་ནས་ནམ་མཁའི་མདོག་འདྲ་འབྱུང༌། །ཀུན་གྱི་གཞི་མ་བཅུད་
རྒྱལ་འདི། །མ་གི་ཏ་ཞེས་བྱ་བ་ཡིན། །སྣོད་ནི་ཆུ་ཡིས་བཀང་བྱས་ལ། །དེ་ཉིད་
བཏབ་པས་ཆུ་སྟེང་དུ། །སྤྲིན་བཞིན་ཆགས་ན་ལེགས་པའི་ཚད། །ལོ་ཟླར་འཚེད་
པར་བཤད་མོད་ཀྱང༌། །མན་ངག་འདི་དང་ལྡན་གྱུར་ན། །ཉིན་ཞག་གསུམ་
389

2ང་ཚོ་རྒྱ་ཆེན་བཀའ་མཛོད། ni
མམ་ལྔ་ཡིས་འགྲུབ། །ཅེས་བཤད་པ་ལྟར་རོ། །དྲུག་པ་བཅངས་ཚུལ་ནི། ཁ་ཤའམ་
གླ་བའི་པགས་པ་བུག་རྡོལ་མེད་ཅིང་གཙང་མར་བྱས་པ་སྐྱི་ནང་དུ་བསྟན་པའི་
ཁུད་དུ་སྨན་ཕྱེ་རྣམས་ལྕགས་ཁེམ་གྱིས་བླང༌། རྡོ་གཞོང༌ལ་འབྱར་འགོས་རྣམས་
ཀྱང་བྲད་བརྡར་དང་ཕག་ཟེས་ཕྱི་དྲུད་བྱས་ལ་སྤུ་ཙམ་མ་ལུས་པར་ཕྱོགས་སུ་བསྡམ།
ཁུག་ མའི་ཁ་དཪ་ བསྒྲིལ་ སོགས་ ཀྱིས་དམ་པར་བཅིངས། དེ་ཉིད་ དར་ རས་
མཐིང་ནག་གིས་བསྒྲིལ་ནས་སྒྲོམ་བུར་བཅུག་ལ་རྟེན་དང་མཆོད་པའི་གྲལ་དུ་
བཞག ཉུང་ངུ་ཐུམ་བུ་དགོས་པའི་ཚེ་ནའང་ཐུམ་ཀྱི་ཕྱི་དར་ལིང་སྔོན་པོས་བསྟུམ།
འདི་སྐབས་སྲང་ལ་འདེགས་ན་ལྤགས་སྣོད་ཟུར་དུ་བཀྱགས་ནས་ལྤགས་གྲིབ་
ཕུད་པའམ། ཐོག་མར་ཤོག་སྲབ་ཀྱི་ཁུད་དུ་བཀྱག་པ་སོགས་ཅི་བདེར་བྱའོ། །
བདུན་པ་དམ་ཚིག་ནི། དེ་ཕྱིན་ཆད་ནམ་ཡང་ཁྱི་དང་བུད་མེད་ཀྱིས་མི་རེག་
ཅིང་མ་མཐོང༌བ་དང༌། ཁྱད་པར་འགོམས་ཡུག་མ་སོང་བ་གལ་ཆེ་ཞིང༌། ཉི་
ཟེར་མ་ཕོག་པ་དང་ནམ་མཁས་མི་མཐོང་བར་བླང་བཞག་གི་སྐབས་སུའང་ནམ་
མཁའི་མཐོང་གསེང་མེད་པར་བྱ་དགོས་སོ། །བརྒྱད་པ་ཕན་ཡོན་ནི། སྟོད་སྨན་
གཞོན་ནུས། ལེགས་པར་བསལ་བར་བྱས་གྱུར་ན། །བསྲེགས་བཅད་བརྡར་བའི་
གསེར་དང་མཚུངས། །ཞེས་བཤད་པ་ལྟར་བཙོ་བཀྲུའི་ཆོ་ག་ཚུལ་བཞིན་ཏུ་སྦྱར་ནས་
ལེགས་པར་སྦྱངས་པ་ལས་བྱུང་བའི་གྲུབ་པའི་དངུལ་ཆུ་དེ་ནི་ལྕི་འབིགས་རྩིའི་
དུག་གང་ཡང་མེད་ཅིང་ཤིན་ཏུ་འཇམ་པས་ཆོ་ག་བཞིན་བསྟེན་ན་འཕྲལ་ཡུན་གཉིས་
ཀར་ཕན་ཡོན་རྒྱ་ཆེན་པོ་འབྱུང་བ་སྟེ། དུས་ཀྱི་འཁོར་ལོ་ལས། འབྲིང་པོ་འདིས་
ནི་ཟླ་བ་དྲུག་གིས་ལྷ་ཡི་ལུས་སྟེ་སྐྲ་དཀར་གཉེར་མ་དག་དང་བྲལ་བར་བྱེད། །ཅེས་
གསུངས་པ་དང༌། སྟོད་སྨན༌གྱིས། དུག་དང་བྲལ་བའི་བཅུད་རྒྱལ་འདིས། །དབང་
390

རཏྣའི་ཕུར་བ་ཆོག་འགྲིགས་དང་དེའི་བསྙེན་ཡིག་སོགས།
གསལ་ཚེ་དང་ལུས་ཟུང་འཕེལ། །རྒས་སྲ་མནན་གཏད་བྱད་རྦོད་སོགས། །གདུགས་
པའི་གདོན་གྱིས་མི་ཚུགས་ཤིང༌། །གདུག་ཅིང་གསོ་དཀའི་ནད་རྣམས་འཇོམས། །
ཁྱད་ པར་ དུག་ ཆེན་ གསོ་དཀའ་རྣམས། །འདི་མེད་རྩད་ནས་འབྱིན་མི་ནུས། །
འདི་ཡིས་གྲོགས་ལྡན་སྨན་གཞན་རྣམས། །ནུས་སྐྱེད་ཡུན་རིང་ལོ་འདས་ཀྱང༌། །
མི་འཆོར་མི་འགྲིབ་གཉེན་པོ་མཆོག །ཅེས་བཤད་པ་ལྟར་ནད་མེད་ཐ་མལ་དུ་གནས་
པར་ཡུན་ཏུ་བསྟེན་ན་ཚེ་འཕེལ་ཞིང་ལུས་ཟུང་རྒྱས། རྩ་ཁམས་དྭངས་ཤིང་དབང་
པོའི་སྒོ་རྣམས་གསལ། རྒས་ཁ་སྲ་བས་སྐྲ་དཀར་དང་གཉེར་མ་མི་འབྱུང་བ་སོགས་
བཅུད་ལེན་གྱི་མཆོག་ཏུ་འགྱུར། སྟེང་གདོན་གཟའ་དང་འོག་གདོན་ཀླུ་གཉན་བྱད་
ཁ་རྦོད་གཏོང་མནན་གཏད་ཀྱི་སྦྱོར་བ་རྣམས་ཀྱིས་ཀྱང་མི་ཚུགས་པའི་སྲུང་བར་
འགྱུར་ལ། ནད་ཀྱི་གཉེན་པོ་གང་ལའང་སྦྱོར་ཚུལ་ཤེས་ན་འདི་ཉིད་མི་འགྲོ་བ་
མེད་ཅིང་ཤིན་ཏུ་གདུག་ཅིང་གསོ་དཀའ་བ་གཉེན་པོ་གཞན་གྱིས་མ་ཆོམས་པའི་
ནད་ལ་རང་རང་གི་གཉེན་པོ་དང་བསྡེབས་ཏེ་བཏང་ན་མྱུར་དུ་ནད་དེ་ལས་ཐར་
བར་འགྱུར་བ་དང༌། ཁྱད་པར་སྦྱར་དུག་གིས་ཟིན་པ་ལ་འདིའི་སྦྱོར་བ་མེད་པར་
གཉེན་པོ་གཞན་གང་གིས་ཀྱང་རྩད་ནས་འབྱིན་མི་ནུས་པས་དུག་རིགས་ཀྱི་གཉེན་
པོ་བླ་ན་མེད་པར་བསྔགས་ཤིང༌། སྨན་ཐམས་ཅད་ཀྱི་ནུས་པ་སྐྱེད་པས་འདི་དང་
སྦྱར་བའི་སྨན་གང་ཡང་ཡུན་ཇི་ཙམ་སོང་ཡང་ནུས་པ་མི་འཆོར་བར་གསུངས་སོ། །
དེ་ཙམ་དུ་མ་ཟད་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་ཐུགས་བསྐྱེད་
དང་སྨོན་ལམ་ལས་བྱུང་བའི་མཐུ་དང༌། བླ་མ་ཡི་དམ་མཁའ་འགྲོ་རྣམས་ཀྱི་བྱིན་
རླབས་ནུས་པའི་སྟོབས་ཀྱིས་མཐར་ཐུག་གི་ཕན་ཡོན་ཀྱང་ཚད་མེད་པ་འཐོབ་པར་
གསུངས་ཏེ། ཇི་སྐད་དུ། ཐིག་ལེ་དར་ཡ་ཀན་ཞེས་པ། །ཡུངས་འབྲུ་ཙམ་ཞིག་
391

རྒྱ་ཆེན་བཀའ་མཛོད།
སེམས་ཅན་ནི། །སུས་མྱང་མཁའ་སྤྱོད་འགྲུབ་པར་གསུངས། །ཞེས་ལེགས་པར་
བཤད་པས་མཚོན་པར་བྱའོ། །དེ་ལྟ་བུའི་ཕན་ཡོན་སྐྱེད་པ་དེའང་གྲུབ་པའི་དངུལ་
ཆུ་བསྟེན་ཚུལ་ཇི་བཞིན་ཤེས་པ་ལ་རགས་ལས་པས་དེའི་ཚུལ་ནི་བསྟན་བཅོས་
དངུལ་ཆུ་གྲུབ་པར་རྒྱས་པར་བཤད་པ་སོགས་ལས་རྟོགས་པར་བྱའོ།།
།།ནང་
།བརྒྱུད་
གི་ཟླ་བཅུད་འཕོ་མེད་གྲུབ་པ་ལས། །བདེ་ཆེན་སྨན་པའི་རྒྱལ་པོ་རྡོ་རྗེའི་སྐུ། །
འགྲུབ་བྱེད་རྟེན་ཅིང་འབྲེལ་པའི་བཅུད་ལེན་ནི། །ཕྱི་ཡི་བཅུད་རྒྱལ་བདུད་རྩིར་
གྲུབ་འདིའོ། །དེ་ཚུལ་རྒྱུད་གདམས་འོ་མའི་ཆུ་གཏེར་གྱི། །སྙིང་པོར་འཁྲུངས་པ་
བཛྲ་ཡོ་གི་ནིའི། །ཞལ་ལུང་གྲུབ་བརྙེས་མཁས་པའི་ཐུགས་མཛོད་ལས།
མར་བྱོན་པ་དྲི་མེད་ཡིད་བཞིན་ནོར། །འཕྲལ་དང་ཡུན་གྱི་འདོད་རྒུ་འཇོ་བ་ལ། །
བྱི་དོར་བགྱིད་འདི་མཁས་པའི་ངང་ཚུལ་ཏེ། །བསྔགས་འོས་དེ་ཡི་དགོངས་སྤྱོད་
མཐར་ཕྱིན་ཅིང༌། །སྐུ་ཚེ་ཆབ་སྲིད་ལྷུན་པོ་ལྟར་བརྟན་ཤོག །གྲགས་ཕྱིར་མ་ཡིན་
མཁས་པའི་ཁྱད་འདོན་མིན། །བླ་མའི་བཀའ་དང་ལྷག་བསམ་ཟླ་འོད་ཀྱིས། །ལག་
ལེན་ཀུནྡ་གསར་པ་ཁ་ཕྱེ་བས། །བློ་གསལ་སྦྲང་འཐུང་ཡུན་ཏུ་འཚོ་བྱེད་ཤོག །
སྲིད་ཞིའི་ཁམས་ན་བཀྲ་ཤིས་དཔལ་རྒྱ་མཚོས། །རྟག་ཏུ་འཚོ་མཛད་རིན་ཆེན་
རྣམ་པ་གསུམ། །བདེན་པའི་སྟོབས་ཀྱིས་འཇིག་རྟེན་ཁམས་ཀུན་ཏུ། །ཉེས་ཚོགས་
ཀུན་ཞི་དགེ་ལེགས་རབ་རྒྱས་ཤོག །ཐིག་ལེ་དར་ཡ་ཀན་བཅུད་རྒྱལ་བདུད་རྩིའི་
དྭངས་མར་སྒྲུབ་པའི་ཚུལ་འདིའང༌། དཔལ་གནམ་སའི་དབང་ཕྱུག་དགའ་ལྡན་
ཕོ་བྲང་ཕྱོགས་ཐམས་ཅད་ལས་རྣམ་པར་རྒྱལ་བའི་ཕྲིན་ལས་ཀྱི་འཁོར་ལོས་སྒྱུར་
བ་ས་སྐྱོང་པཎྜི་ཏ་ཆེན་པོ་འཇིགས་མེད་ཚེ་རིང་དཔལ་ལྡན་དབང་གི་རྒྱལ་པོས་
གཞན་ཕན་ཐུགས་བསྐྱེད་ཁྱད་པར་དུ་འཕགས་པས། མདོ་སྨད་ཉག་ཤོད་རི་རྒྱལ་
392

རཏྣའི་ཕུར་བ་ཆོག་འགྲིགས་དང་དེའི་བསྙེན་ཡིག་སོགས།
དགའ་ལྡན་ཀུན་ཁྱབ་ཆོས་ཀྱི་རྫོང་དུ་རབ་བྱུང་བཅོ་ལྔ་པའི་ཨངྒི་ར་ཞེས། ཆུ་ཕོ་
སྤྲེ་འུའི་ལོའི་ནག་པ་ཟླ་བའི་དཀར་ཕྱོགས་ཀྱི་དགའ་བ་དང་པོ་ནས་བརྩམ་བཅུད་
རྒྱལ་སྲང་ལྔ་བརྒྱ་སྐོར་བདུད་རྩིར་སྒྲུབ་པའི་ཕྱག་བཞེས་རྒྱ་ཆེར་གནང་བའི་སྐབས་
སུ་ཁྱབ་བདག་བླ་མ་ཐམས་ཅད་མཁྱེན་པ་འཇམ་དབྱངས་མཁྱེན་བརྩེའི་དབང་
པོ་དང༌། ཆོས་སྐྱོང་མི་རྗེ་སྤྱི་ཁྱབ་ཆེན་པོའི་ཞལ་སྔ་ནས་གསུངས་བསྐུལ་སྤྱི་བོར་
ཕེབ་པ་རྗེས་སུ་སྒྲུབ་སླད། རིག་པའི་གནས་ཡན་ལག་དང་བཅས་པ་མང་དུ་ཐོས་
ཤིང་ཅུང་ཟད་སྦྱངས་པ་རིས་མེད་ཀྱི་དགེ་སྦྱོང་ཀརྨ་ངག་དབང་ཡོན་ཏན་རྒྱ་མཚོའམ་
བློ་གྲོས་མཐའ་ཡས་པའི་སྡེས་རྫོང་ཆེན་དེ་ཉིད་དུ་ལག་ལེན་བགྱིད་པའི་སྐབས་སུ་
བྲིས་པ་གཞན་ཕན་རྒྱ་ཆེན་པོ་འབྱུང་བར་གྱུར་ཅིག །དགེ་ལེགས་འཕེལ།
]
393

རྒྱ་ཆེན་བཀའ་མཛོད།